***VIDES KONSULTATĪVĀ PADOME***

Biedrība „Baltijas Vides forums”, nodibinājums „LatvijasDabas fonds”, nodibinājums „Vides Izglītības fonds”, nodibinājums „Pasaules Dabas fonds”, biedrība „Latvijas Ornitoloģijas biedrība”, biedrība „Vides fakti”, nodibinājums „Ķemeru Nacionālā parka fonds””, biedrība „Vides aizsardzības klubs”,  biedrība „Latvijas Makšķernieku asociācija”, biedrība „Latvijas ezeri”, biedrība „Zaļā brīvība”, biedrība „Ekodizaina kompetences centrs”, biedrība „Vides vārds” , biedrība „Latvijas Botāniķu biedrība, biedrība „Latvijas Biškopības biedrība”, ,Purvu un ezeru izpētes centrs, biedrība „Latvijas Atkritumu saimniecības asociācija”, biedrība „Baltijas krasti”, biedrība „Zero Waste Latvija”, biedrība „Latvijas Vides pārvaldības asociācija”., nodibinājums “Teiču dabas fonds”.

**Rīga, Peldu iela 26/28, LV-1494**

09.05.2022.

Nr.1-16

**SIA “Enviroprojekts”**

### info@enviro.lv

###  liga@enviro.lv

*Par Ķemeru Nacionālā parka* ***dabas aizsardzības plānu*** *un*

*teritorijas individuālajiem aizsardzības un izmantošanas noteikumiem.*

Vides konsultatīvā padome (turpmāk – VKP) ir informēta par Ķemeru Nacionālā parka (turpmāk - ĶNP) dabas aizsardzības plāna (turpmāk – Plāns) izstrādes gaitu un apspriešanai sagatavoto 1.redakciju  <https://ekos.enviro.lv:777/index.php/s/Ps6HPMJyTpXQ6n3> .

 Līdzīgi kā citu nacionālo parku dabas aizsardzības plāni, arī šis ir plaša spektra faktu un plānoto rīcību apkopojums, kas prasa nozīmīgu laika un darba ieguldījumu, tāpēc VKP ir gatava sniegt konsultatīvu atbalstu Plāna izstrādē.

Zinot līdzšinējo apsaimniekošanas pieredzi ĶNP un to, ka pirmajā Plānā, kas izstrādāts laika periodam 2002.-2010., nebija pietiekami izanalizēta lielo zālēdāju (savvaļas un pussavvaļas) izmantošanas iespējas biotopu apsaimniekošanā un tūristu piesaistē, VKP iesaka rūpīgi izvērtēt līdzšinējo medību kārtību un medību lietderību nacionālajā parkā. Norādām, ka Plānā un ĶNP individuālajos aizsardzības un izmantošanas noteikumos iepriekš noteiktā medību kārtība praktiski tika ignorēta, kad pēc 2010.gada tika paplašināti esošie un no jauna izveidoti medību iecirkņi. Šāda prakse nav pieļaujama. Tādēļ jaunajā Plānā lūdzam uzrādīt šo medību platību palielināšanas faktu ĶNP, norādot iemeslus un sniedzot vērtējumu. VKP uzskata, ka medības ir jāierobežo vismaz līdz 1. Plānā noteiktai platībai, ja medību iecirkņu palielināšana nav bijusi pamatota ar ĶNP mērķiem, vai tā nav veicinājusi šo mērķu sasniegšanu.

Lai turpmāk iekļautu medības ĶNP teritorijas apsaimniekošanas pasākumos, aicinām Plānā uzrādīt uz akadēmiskām zināšanām balstītu pamatojumu medību nepieciešamībai. Ja medību nepieciešamība ir pamatota ar apdraudējumu tautsaimniecībai, izzūdošām sugām vai biotopiem, cilvēku drošībai un tml., tad Plānam ir jāidentificē apdraudējums un jānorāda vietas, kur ir pieļaujamas medības.

VKP uzsver, ka medības nacionālajos parkos (t.sk. ĶNP) un dabas rezervātos nav atbalstāmas kā komercdarbība vai atpūtas veids. Šobrīd medības ir pretrunā ar nacionālo parku izmantošanas prioritātēm, kas ir atpūtas iespējas lielam cilvēku skaitam, neskartas dabas/ekosistēmas saglabāšana īpaši aizsargājamo sugu un biotopu kontekstā, dabai draudzīga tūrisma attīstība un vides/dabas izglītības nodrošināšana.

VKP uzskata, ka valsts ekonomikas un iedzīvotāju veselības interesēs ir jāsaglabā Covid-19 pandēmijas ietekmē pieaugusī Latvijas dabas teritoriju apmeklētība, tāpēc medību traucējums apmeklētājiem un savvaļas dzīvniekiem kļūst būtiskāks.

Medības nacionālajos parkos (un dabas rezervātos) var nebūt aizliedzamas pilnībā, bet ir jāizvērtē un stingri jādefinē medību mērķis un pielietojums. Kā apsaimniekošanas līdzeklis medības var kalpot problēmsituāciju risināšanai vietās, kur dzīvnieki rada apdraudējumu ĶNP mēķu sasniegšanai vai sabiedrībai. Šādas  medības ir jānodala no citas motivācijas medībām - izklaides, komercnolūkos u.c., kas tāpat kā vispārēja dzīvnieku skaita samazināšana, nav pieļaujamas šāda statusa ĪADT. Jāņem vērā, ka medības dzīvniekus nogalinot, ir galējais līdzeklis, kad citi problēmu risināšanas paņēmieni nav izrādījušies veiksmīgi.

Lai izmainītu līdzšinējo medību kārtību ĶNP, VKP neredz juridiskus šķēršļus sakarā ar noslēgtajiem medību platību nomas līgumiem. Ja tiek mainīti normatīvo aktu regulējumi, jaunā kārtība ir saistoša jebkurai fiziskai vai juridiskai personai. Esošiem medību tiesību lietotājiem saglabāsies iespēja medīt ĶNP atbilstoši normatīvajiem aktiem, bet medību platību nomas maksas var tikt pārskatītas atbilstoši medību aprobežojumiem. Jāatceras, ka arī medību tiesību īpašniekam (zemes īpašniekam) ir pašam tiesības nepastarpināti būt medību tiesību lietotājam, neslēdzot nomas līgumus.

Ekoloģiskā situācija pasaulē, t.sk. Latvijā ir pasliktinājusies no divtūkstošo gadu sākuma, kad tika izstrādāts pirmais ĶNP Plāns. Šobrīd Latvijai ir saistoša arī ES Bioloģiskās daudzveidības stratēģija 2030.gadam. Dalībvalstīs ir paredzēts būtiski palielināt ĪADT tīklu, par aizsargājamām teritorijām nosakot vismaz 30 % no sauszemes, pie tam, 1/3 no tām nosakot kā stingra aizsardzības režīma teritorijas – <https://eur-lex.europa.eu/resource.html?uri=cellar:a3c806a6-9ab3-11ea-9d2d-01aa75ed71a1.0017.02/DOC_1&format=PDF> . Teritorijas, kur notiek medības, neatbilst stingra aizsardzības režīma statusam. **Ņemot vērā augŠminēto, ierosinām Plānā teritoriāli nodalīt platības, kur medības būtu pieļaujamas, t.i. potenciālo apdraudējumu vietas, no platībām, kur medības nav pamatotas un Plānā netiks paredzētas.**

VKP iesaka savlaicīgi Plāna ietvaros izstrādāt priekšlikumus ĶNP individuālajiem aizsardzības un izmantošanas noteikumiem medību regulējuma noteikšanai.

Ar cieņu,

Vides konsultatīvās padomes priekšsēdētājs  Juris Jātnieks

Sagatavoja: Andis Liepa andis@kemerunacionalaisparks.lv

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU